Општинско веће општине Медвеђа, на 6. седници одржаној дана 26. октобра 2022 године, на основу члана 26. став 1 тачка 4, члана 27. став 10. и члана 33 став 2 Закона о јавној својини ( " Службени гласник РС " број 72/2011, 88/2013, 105/2014, 104/2016 – др. закон, 108/2016, 113/2017, 95/2018 и 153/2020 ), члана 46. став 1 тачка 8 Закона о локалној самоуправи ( " Сл. гласник РС " бр.129/2007, 83/2014 -др. закон, 101/2016 – др.закон, 47/2018 и 111/2021 – др.закон ), члана 66 став 1 тачка 20 Статута општине Медвеђа ( " Сл. гласник града Лесковца " бр. 9/2019 ) и члана 9 став 1 Одлуке о прибављању, располагању, коришћењу и управљању стварима у јавној својини општине Медвеђа ( " Сл. гласник града Лесковца " бр. 31/2015 и 35/2020 ), расписује

**Ј А В Н И О Г Л А С**

**О ОТУЂЕЊУ ПОКРЕТНИХ СТВАРИ У ЈАВНОЈ СВОЈИНИ ОПШТИНЕ МЕДВЕЂА СПРОВОЂЕЊЕМ ПОСТУПКА ЈАВНОГ НАДМЕТАЊА**

Члан 1.

Предмет јавног огласа је отуђење покретних ствари из јавне својине општине Медвеђа, и то:

1. Машине за бризгање пластике NEGRI BOSSI V22-175, серијски број 22-1164;

2. Машине за бризгање пластике NEGRI BOSSI V22-175, серијски број 22-1165;

3. Машине за бризгање пластике NEGRI BOSSI V22-80, серијски број 22-1199;

4. Машине за бризгање пластике NEGRI BOSSI V22-80, серијски број 22-1197;

5. Машине за бризгање пластике NEGRI BOSSI V22-80, серијски број 22-1198;

6. Машина за паковање производа у термоформирану амбалажу KAHLE;

7. Машина за паковање производа у термоформирану амбалажу KAHLE;

8. Машина за монтажу шприцева 2ml MONDINI, серијски број непознат;

9. Машина за монтажу шприцева 5ml MONDINI, серијски број непознат;

10. Машина за монтажу шприцева 10ml MONDINI, серијски број непознат;

11. Машина за монтажу шприцева 20ml MONDINI, серијски број непознат;

12. Алати разне намене, величине и димензија, серијски број непознат.

Члан 2.

Покретне ствари у јавној својини општине Медвеђа које су предмет Јавног огласа, отуђују се из јавне својине општине Медвеђа у поступку јавног надметања.

Члан 3.

Покретне ствари ближе описане у члану 1 Јавног огласа, смештене су у пословном објекту " S P E K T A R ", у Газдару, општина Медвеђа, улици Гајтански пут 69.

Покретне ствари из члана 1 Јавног огласа отуђују се јединствено, у постојећем - " виђеном стању ", без права купаца на накнадне рекламације.

Покретне ствари из члана 1 Јавног огласа, могу се разгледати у просторијама пословног објекта " S P E K T A R " у Газдару, општина Медвеђа, улици Гајтански пут 69, радним данима у току трајања огласа, у термину од 11,00 до 13,00 часова.

Члан 4.

Почетни износ вредности покретних ствари које се отуђују из јавне својине општине Медвеђа ближе описане у члану 1 Јавног огласа, одређен је на основу процене судског вештака машинске струке бр. 2021/3 од 21.12.2021. године и износи 2.124.516,00 динара.

Члан 5.

Коначна купопродајна цена покретних ствари утврђује се у висини најповољније понуде.

Укупна купопродајна цена покретних ствари исплаћује се у целости у року од 15 дана од дана закључења уговора о купопродаји покретних ствари.

Члан 6.

Право учешћа на јавном надметању имају сва правна и физичка лица која пре спровођења поступка јавног надметања, положе депозит у износу од 10% од укупне вредности свих покретних ствари у јавној својини општине Медвеђа, ближе описаних у члану 1 Јавног огласа.

Депозит се уплаћује на жиро рачун бр. 840 - 812 151 843 - 08 , модел 97 позив на број 91-067, најкасније до рока за подношење пријава, односно до 09.12.2022. године. и износи, 212.451,60 динара.

Учеснику на оглас чија пријава није прихваћена, депозит се враћа када одлука о избору најповољнијег понуђача постане коначна.

Учесник на јавном огласу чија је понуда прихваћена као најповољнија, губи право на повраћај депозита уколико у року од 15 дана од дана пријема позива продавца, не закључи уговор о купопродаји покретних ствари ближе описаних у члану 1 Јавног огласа.

Члан 7.

Право учешћа на оглас имају сва правна и физичка лица која Комисији уз пријаву доставе документацију тражену огласом.

Пријава по расписаном огласу подноси се у затвореној коверти са назнаком " Пријава на јавни оглас за покретне ствари у јавној својини општине Медвеђи - НЕ ОТВАРАЈ ".

Уз пријаву се подноси:

- за правно лице:

Назив и седиште, оверена копија решења о упису радње, односно правног лица у регистар надлежног органа, оверена копија решења о додељеном ПИБ, износ који се нуди за покретне ствари у јавној својини, доказ о уплати депозита**,** доказ да је подносилац пријаве измирио све обавезе по основу пореза - уверење ЛПА, пуномоћје за лице које заступа подносиоца пријаве, уколико правно лице не заступа регистровано одговорно лице у правном лицу;

- за физичка лица:

Име, презиме, тачну и потпуну адресу пребивалишта, фотокопија или очитана лична карта, доказ да је подносилац пријаве измирио све обавезе по основу пореза - уверење ЛПА, и доказ о уплати депозита.

Члан 8.

Рок за предају пријава је 30 (тридесет) дана од дана расписивања огласа, односно почев од 10.11.2022. године до 09.12.2022. године, закључно са 09.12.2022. године.

Јавно надметање обавиће се 14.12.2022. године у сали Скупштине општине Медвеђа са почетком у 10 часова.

Сви трошкови који проистичу из дислоцирања покретних ствари из пословних просторија «СПЕКТАР» у Газдару и њихов транспорт до купца сноси купац покретних ствари.

Члан 9.

Учеснику на оглас чија пријава није прихваћена, депозит се враћа када одлука о избору најповољнијег понуђача постане коначна.

Учесник на јавном огласу чија је понуда прихваћена као најповољнија, губи право на повраћај депозита уколико у року од 15 дана од дана пријема позива, са продавцем не закључи уговор о купопродаји покретних ствари у јавној својине ближе описаних у члану 1. Јавног огласа.

Уговор о купопродаји покретних ствари се раскида уколико се купопродајна цена за покретне ствари не исплати у року прописаном чланом 12 став 3.

У случају из става 3. овог члана уплаћени депозит неће бити враћен.

Члан 10.

Поступак јавног надметања по расписаном огласу, спровешће Комисија Општинског већа општине Медвеђа о прибављању, располагању, коришћењу и управљању стварима у јавној својини општине Медвеђа.

Члан 11.

На основу спроведеног поступка јавног надметања, Комисија о прибављању, располагању, коришћењу и управљању стварима у јавној својини општине Медвеђа, доноси одлуку о избору најповољнијег понуђача.

Члан 12.

Учесник на јавном огласу има право да поднесе приговор Општинском већу општине Медвеђа у року од 8 дана од дана достављања одлуке из члана 11. Јавног огласа.

Одлука Општинског већа општине Медвеђа донета по приговору учесника је коначна.

По коначности одлуке о избору најповољнијег понуђача приступа се закључењу уговора о купопродаји покретних ствари.

Члан 13.

Изабрани учесник је дужан да у року од 15 дана од дана достављања позива, закључи уговор о купопродаји покретних ствари.

Купопродајна цена покретних ствари исплаћује се у целости у року од 15 дана од дана закључења уговора о купопродаји покретних ствар.

Уколико изабрани учесник на јавном огласу не закључи уговор о купопродаји покретних ствари у року из става 2. овог члана, сматраће се да је одустао од понуде.

Члан 14.

Оглас ће бити истакнут на огласној табли општине Медвеђа, објављен преко средстава јавног информисања, и на сајту општине Медвеђа.

Члан 15.

Стручне и административно - техничке послове за рад Комисије, обављаће Одељење за урбанизам Општинске управе општине Медвеђа.

Члан 16.

Све ближе информације могу се добити на тел. 064 86 39 172, лице за контакт Марко Стојановић дипл.прав. председник Комисије о прибављању, располагању, коришћењу и управљању стварима у јавној својини општине Медвеђа, сваким радним даном у временском периоду од 08,00 часова до 14,00 часова.

ОПШТИНСКО ВЕЋЕ ОПШТИНЕ МЕДВЕЂА

08 Број 06-56/2022/36 од 26. октобра 2022. године

П Р Е Д С Е Д Н И К

Драган Кулић